Document ID: 32011R0813

KOMMISSIONENS FORORDNING (EU) Nr. 813/2011
af 11. august 2011
om ændring af bilag II og III til Europa-Parlamentets og Rådets forordning (EF) nr. 396/2005 for så vidt angår maksimalgrænseværdierne for restkoncentrationer af acequinocyl, emamectinbenzoat, ethametsulfuron-methyl, flubendiamid, fludioxonil, kresoxim-methyl, methoxyfenozid, novaluron, thiacloprid og trifloxystrobin i eller på visse produkter
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EF) nr. 396/2005 af 23. februar 2005 om maksimalgrænseværdier for pesticidrester i eller på vegetabilske og animalske fødevarer og foderstoffer og om ændring af Rådets direktiv 91/414/EØF (1), særlig artikel 14, stk. 1, litra a, og
ud fra følgende betragtninger:
(1)
Der er i bilag II og i del B i bilag III til forordning (EF) nr. 396/2005 fastsat maksimalgrænseværdier for restkoncentrationer af kresoxim-methyl, methoxyfenozid, thiacloprid og trifloxystrobin. Der er i del A i bilag III til forordning (EF) nr. 396/2005 fastsat maksimalgrænseværdier for restkoncentrationer af acequinocyl, emamectinbenzoat, flubendiamid, fludioxonil og novaluron. Der er ikke tidligere i nogen af bilagene til forordning (EF) nr. 396/2005 fastsat maksimalgrænseværdier for restkoncentrationer af ethametsulfuron-methyl, hvorfor en standardværdi på 0,01 mg/kg har fundet anvendelse.
(2)
I forbindelse med en procedure, som blev indledt i overensstemmelse med Rådets direktiv 91/414/EØF af 15. juli 1991 om markedsføring af plantebeskyttelsesmidler (2), og som vedrører godkendelse af et plantebeskyttelsesmiddel, der indeholder aktivstoffet thiacloprid og er bestemt til anvendelse på ærter (med bælg), er der indgivet en ansøgning i henhold til artikel 6, stk. 1, i forordning (EF) nr. 396/2005 om ændring af den gældende maksimalgrænseværdi for restkoncentrationer.
(3)
Hvad angår acequinocyl, er der indgivet en sådan ansøgning vedrørende anvendelse på humle. Hvad angår emamectinbenzoat, er der indgivet en sådan ansøgning vedrørende anvendelse på citrusfrugter, blommer og abrikoser. Hvad angår fludioxonil, er der indgivet en sådan ansøgning vedrørende anvendelse på spisedruer og vindruer til vinfremstilling. Hvad angår kresoxim-methyl, er der indgivet en sådan ansøgning vedrørende anvendelse på blåbær og tranebær. Hvad angår methoxyfenozid, er der indgivet en sådan ansøgning vedrørende anvendelse på blommer. Hvad angår trifloxystrobin, er der indgivet en sådan ansøgning vedrørende anvendelse på auberginer og tranebær.
(4)
Der i overensstemmelse med artikel 6, stk. 2 og 4, i forordning (EF) nr. 396/2005 indgivet en ansøgning om anvendelse af ethametsulfuron-methyl på rapsfrø. Den tilladte anvendelse af ethametsulfuron-methyl på rapsfrø i Canada medfører højere restkoncentrationer end de maksimalgrænseværdier, der er fastsat som standardværdi, i forordning (EF) nr. 396/2005. For at undgå handelsbarrierer for importen af rapsfrø er det nødvendigt at fastsætte en højere maksimalgrænseværdi for restkoncentrationer.
(5)
Hvad angår flubendiamid, er der indgivet en sådan ansøgning om forhøjelse af de gældende maksimalgrænseværdier for trænødder, æbler, pærer, kirsebær, ferskner, spisedruer og druer til vinfremstilling, hovedsalat, spinat, selleri, sojabønner, bomuldsfrø, majs og blommer for at undgå handelsbarrierer for importen af disse produkter fra USA. Hvad angår samme aktivstof, er der indgivet en sådan ansøgning om forhøjelse af de gældende maksimalgrænseværdier for ris for at undgå handelsbarrierer for importen af ris fra Indien. Hvad angår fludioxonil, er der indgivet en sådan ansøgning om forhøjelse af de gældende maksimalgrænseværdier for batater og yams for at undgå handelsbarrierer for importen af disse produkter fra USA. Hvad angår novaluron, er der indgivet en sådan ansøgning om forhøjelse af de gældende maksimalgrænseværdier for tranebær for at undgå handelsbarrierer for importen af tranebær fra USA. Hvad angår methoxyfenozid, er der indgivet en sådan ansøgning om forhøjelse af de gældende maksimalgrænseværdier for avocadoer og granatæbler for at undgå handelsbarrierer for importen af disse produkter fra USA.
(6)
I overensstemmelse med artikel 8 i forordning (EF) nr. 396/2005 har de berørte medlemsstater evalueret disse ansøgninger, og evalueringsrapporterne er sendt til Kommissionen.
(7)
Den Europæiske Fødevaresikkerhedsautoritet (i det følgende benævnt "EFSA") har vurderet ansøgningerne og evalueringsrapporterne, idet den især undersøgte risiciene for forbrugerne og, hvor det var relevant, for dyr, og afgav begrundede udtalelser om de foreslåede maksimalgrænseværdier (3). EFSA har sendt udtalelserne til Kommissionen og medlemsstaterne og offentliggjort dem.
(8)
EFSA konkluderede i sine begrundede udtalelser, at hvad angår anvendelsen af trifloxystrobin på tranebær og flubendiamid på sojabønner, bomuldsfrø, majs og blommer, var dataene om restkoncentrationer ikke tilstrækkelige til at understøtte de maksimalgrænseværdier, der var anmodet om. Hvad angår tomater, peberfrugter og sukkermajs, konkluderede EFSA, at maksimalgrænseværdierne allerede var fastsat til de niveauer, der svarer til den tilladte anvendelse. Hvad angår emamectinbenzoat på citrusfrugter, konkluderede EFSA, at maksimalgrænseværdierne allerede var fastsat til de niveauer, der svarer til den tilladte anvendelse. Hvad angår alle andre ansøgninger, konkluderede EFSA, at alle datakrav var opfyldt, og at de ændringer af maksimalgrænseværdierne, som ansøgerne havde anmodet om, var acceptable med hensyn til forbrugersikkerheden på grundlag af en vurdering af forbrugereksponeringen for 27 specifikke europæiske forbrugergrupper. Der blev taget hensyn til de nyeste oplysninger om stoffernes toksikologiske egenskaber. Hverken livslang eksponering for disse stoffer gennem forbrug af alle fødevareprodukter, der kan indeholde disse stoffer, eller kortvarig eksponering gennem et ekstremt forbrug af de pågældende afgrøder viste, at der er nogen risiko for, at det acceptable daglige indtag (ADI) eller den akutte referencedosis (ARfD) overskrides.
(9)
På baggrund af EFSA's begrundede udtalelser og under hensyntagen til alle relevante faktorer opfylder de ændringer af maksimalgrænseværdierne, som der er ansøgt om, kravene i artikel 14, stk. 2, i forordning (EF) nr. 396/2005.
(10)
Forordning (EF) nr. 396/2005 bør derfor ændres i overensstemmelse hermed.
(11)
Foranstaltningerne i denne forordning er i overensstemmelse med udtalelse fra Den Stående Komité for Fødevarekæden og Dyresundhed, og hverken Europa-Parlamentet eller Rådet har modsat sig foranstaltningerne -
VEDTAGET DENNE FORORDNING:
Artikel 1
Bilag II og III til forordning (EF) nr. 396/2005 ændres som angivet i bilaget til nærværende forordning.
Artikel 2
Denne forordning træder i kraft dagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 11. august 2011.

Labels: 0
17
6